《行县观稼》
清代·王仁堪

生小恃游宦，耗粟蠹天庾。家无一尺田，岂识农田苦。

赐牒领江郡，搴帷课晴雨。我来四月中，烈日龟坼土。

新秧寸黄萎，渴比婴失乳。天不绝吾民，解悬赐甘醹。

桔槔声渐和，钱镈效微睹。如何桀桀苗，生此𨐔𨐔羽。

捕蝗如捕盗，连乡整櫜鼓。惟螟独阴贼，潜据心自腐。

剔之不可尽，祈佑神所主。盼到禾豆花，欢若珠玑吐。

一夕起阴霾，彼苍胡啴怒。忍令蔀屋丰，坐听山风蛊。

存者盖已仅，登场日可数。夏旱秋转阴，谷烂芽先弩。

哀哉一粒粟，受此百摧侮。长官料谷数，还曰十得五。

舟行见炊烟，嗟我民力普。瓯窭祝未央，鸠扈职何补。

三复《伐檀》篇，改空对农圃。

作者简介：（?—1893）清福建闽县人，字可庄。光绪三年状元，授修撰。十七年出知镇江府。调苏州。在官赈灾恤民，清厘积案，风采动一时。以积劳病卒。